Oʻzbekiston 24. Oʻzbekiston 24 – Oʻzbekiston milliy teleradiokompaniyasi tarkibidagi telekanal. Telekanal sutkasiga 24 soat faoliyat olib boradi. Oʻzbekistondagi va jahondagi siyosat, iqtisodiyot, biznes, madaniyat, texnologiya va shu kabi sohalarga oid yangiliklarni va reportajlarni efirga uzatadi. Tarixi. 2017-yil 2-may kuni oʻzbek ommaviy axborot vositalarida sobiq „Diyor“ telekanali oʻrnida „Oʻzbekiston 24“ telekanali tuzilishi haqida xabarlar tarqaldi. 4-may kuni Oʻzbekiston Respublikasi Prezidenti „Oʻzbekiston 24“ axborot-tahliliy teleradiokanalini tashkil etish toʻgʻrisida"gi qarori qabul qilindi. Qarorga muvofiq telekanalning umumiy shtat birliklari soni 251 ta etib belgilangan. 2017-yil iyun oyining boshlarida Xalqaro press klubda telekanal direktori Ozod Hamidxoʻjayev telekanal ochilgunga qadar radiokanal, veb-sayt undan keyin telekanal ochilishini maʼlum qilgan. Bunda efir vaqtining 70 foiz qismi oʻzbek tilida, 25 foizi rus tilida hamda 5 foiz qismi ingliz tilida yangiliklar berib borilishi aytilgan. „Oʻzbekiston“ telekanalidagi „Axborot“ teledasturi ham „Oʻzbekiston 24“ ga oʻtkazilgan. Telekanal rasmiy ravishda 2017-yil 24-iyul kuni ilk marotaba efirga uzatilgan. Bundan bir oylar oldin, ommaviy axborot vositalarida telekanal 27-iyun „Matbuot va ommaviy axborot vositalari kuni“ munosabati bilan, shu sanada efirga chiqishini taxmin qilishgan, biroq Oʻzbekiston Milliy teleradiokompaniyasi bu xabarlarni tasdiqlamagan edi. Faoliyati. Telekanal oʻz faoliyatini tun-u kun 24 soatlik rejimda amalga oshiradi. „Intervyu-24“, „Tafsilot“, „Maxsus reportaj“, „Taraqqiyot formulasi“ va „Studiya-24“ koʻrsatuvlari efir vaqtlarining asosiy qismini tashkil etadi.